S-163/2015

Mál þetta, sem dómtekið var 12. apríl sl., er höfðað með ákærum lögreglustjórans á Norðurlandi eystra á hendur X.

Ákæra lögreglustjóra, útgefin 17. desember 2015, sbr. mál nr. S-173/2015.

Með þessari ákæru er mál höfðað á hendur ákærða;

„fyrir þjófnað, með því að hafa fimmtudaginn 26. nóvember 2015 á lyflæknadeild Sjúkrahússins á Akureyri við Eyrarlandsveg á Akureyri, stolið þremur ambúlum af lyfinu stesolid (10 mg) og þremur ambúlum af lyfinu ketamín (50 mg).

Telst þetta varða við l. mgr. 244. gr. almennra hegningarlaga nr. 19/1940.

Þess er krafist að ákærði verið dæmdur til refsingar og til greiðslu alls sakarkostnaðar.“

Ákæra lögreglustjóra, útgefin 4. janúar 2016, sbr. mál nr. S-6/2016.

„A. Fyrir eftirtalda þjófnaði á Akureyri árið 2015, með því að hafa:

I.

Fimmtudaginn 10. desember, stolið 5.000- krónum úr peningakassa verslunar Rauða Krossins að Viðjulundi 2.

Telst þetta varða við 1.mgr. 244. gr. almennra hegningarlaga nr. 19, 1940.

II.

Föstudaginn 11. desember, stolið peningaveski með um 57.000- krónum í aðstöðu starfsmanna Rauða Krossins í Viðjulundi 2.

Telst þetta varða við 1.mgr. 244. gr. almennra hegningarlaga nr. 19, 1940.

B. Fyrir fjársvik, með því að hafa laugardaginn 12. desember 2015, svikið út veitingar og áfengi, samtals að fjárhæð kr. 6.390- á veitingastaðnum Pengs að Strandgötu 7 á Akureyri.

Telst þetta varða við 248. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og greiðslu alls sakarkostnaðar.“

Skipaður verjandi ákærða krefst vægustu refsingar sem lög leyfa, en jafnframt málflutningsþóknunar.

Við meðferð málsins fyrir dómi féll fulltrúi ákæruvalds frá ákæru sinni, sem útgefin var 4. desember 2015, sbr. mál nr. S-163/2015.

1.

Ákærði hefur fyrir dómi skýlaust viðurkennt að hafa gerst sekur um þá háttsemi sem honum er gefin að sök í lýstum ákærum, útgefnum 17. desember 2015 og 4. janúar 2016.

Með játningu ákærða, sem ekki er ástæða til að efa að sé sannleikanum samkvæmt, enda í samræmi við rannsóknarskjöl lögreglu, er nægilega sannað að hann hafi gerst sekur um þá háttsemi sem í ákærum er lýst og þar er rétt heimfærð til laga. Verður lagður dómur á málið án frekari sönnunarfærslu með heimild í 164. gr. laga nr. 88/2008, en fyrir dómi tjáðu sækjandi og skipaður verjandi ákærða sig um lagaatriði og viðurlög.

2.

Ákærði, sem er 38 ára, hefur samkvæmt sakavottorði margsinnis verið dæmdur til refsinga, eða allt frá árinu 1993, og m.a. margoft fyrir auðgunarbrot. Frá árinu 2011 hefur ákærði þannig í fjögur skipti verið dæmdur fyrir þjófnaðarbrot, síðast í 15 mánaða óskilorðsbundið fangelsi, þann 25. mars 2015, en dómurinn var staðfestur með dómi Hæstaréttar Íslands, sbr. mál nr. 332/2015.

Ákærði hefur í því máli sem hér er til umfjöllunar í þrjú skipti gerst sekur um þjófnaðarbrot, en að auki hefur hann verið sakfelldur fyrir fjársvik. Brotin framdi ákærði í nóvember og desember á síðasta ári. Við ákvörðun refsingar ber m.a. að horfa til þess að ákærði hefur á liðnum árum, eins og áður var rakið, ítrekað gerst sekur um auðgunarbrot, sbr. ákvæði 225. gr. og 71. gr. hegningarlaganna, en hann telst vera síbrotamaður. Til mildunar þykir mega horfa til þess að ákærði játaði skýlaust brot sín við alla meðferð málsins, hjá lögreglu fyrir dómi, og að hann hefur frá miðjum desember á síðasta ári og allt til þessa dags, sbr. framlögð vottorð, verið í áfengis- og vímuefnameðferð. Ákærði virðist þannig vera að reyna að ná tökum á fíkniefnavandkvæðum sínum til margra ára.

Að öllu ofangreindu virtu og með hliðsjón af viðeigandi ákvæðum 70. gr. hegningarlaganna, sbr. og 77. gr. sömu laga, þykir refsing ákærða hæfilega ákveðin fangelsi í fjóra mánuði. Í ljósi sakaferils þykir ekki fært að skilorðsbinda refsinguna.

Dæma ber ákærða til að greiða sakarkostnað, þ.e. þóknun og ferðakostnað skipaðs verjanda síns, eins og segir í dómsorði, og þá að meðtöldum virðisaukaskatti. Engan kostnað leiddi af málarekstri ákæruvalds.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í fjóra mánuði.

Ákærði greiðir sakarkostnað, sem er þóknun skipaðs verjanda hans, K-kk-ef S-kk-ef hrl., 186.000 krónur, en einnig ferðakostnaður hans 42.900 krónur.